צביקה פוגל

צביקה פוגל (נולד ב-3 בנובמבר 1956) הוא חבר הכנסת ה-25 מטעם מפלגת "עוצמה יהודית" ויו"ר הוועדה לביטחון לאומי. תת-אלוף במילואים, שכיהן בין היתר כמפקד עוצבות בחיל התותחנים וראש מטה פיקוד הדרום. בנוסף, שימש ראש המועצה הממונה בטובא-זנגרייה.

ביוגרפיה 
פוגל נולד ב-1956 בבאר שבע לדיצה ולחיים שהיה שכיר במפעלי ים המלח. בתיכון נשלח לקבוצת כנרת ולמד בתיכון בית ירח, שניהם מבית התנועה הקיבוצית. בתיכון למד חקלאות ומיכון חקלאי. ב-1975 התגייס לקורס טיס אך הודח לאחר מספר חודשים מועט. הוא עבר לחיל התותחנים בו סיים את שירותו כמפקד סוללה. לאחר שהשתחרר פנה ללימודי משפטים באוניברסיטת תל אביב, אך לאחר כשנתיים, ב-1981, חזר לשירות, והיה סגן מפקד גדוד שפיפון בקבע. בתפקיד זה השתתף במלחמת לבנון הראשונה.

בהמשך קודם לתפקיד מדריך ראשי בשבטה, ובשנים 1986–1988, וכן גם בתחילת האינתיפאדה הראשונה, היה מפקד "גדוד הרעם". בהמשך היה סגן מפקד חטיבת האש 282 ומפקד קורס קציני תותחנים. בשנת 1993 מונה למפקד על עוצבת המילואים אדירים ובמבצע דין וחשבון (1993) היה מפקד הסיוע הארטילרי בעוצבת הגליל, ולאחר מכן פיקד על עוצבות סדירות: במהלך מבצע ענבי זעם (1996) על עוצבת גולן ובשנים 1997–2000 על עוצבת קלע דוד, שעיסוקה בעיקר בחימוש מונחה מדויק. בשנים הראשונות של האינתיפאדה השנייה, עד שחרורו ב־2003, היה פוגל ראש מטה פיקוד הדרום.

במהלך שירותו בתפקיד ראש מטה פיקוד דרום, לקח חלק בהדחה של העיתונאי קלמן ליבסקינד משירות מילואים פעיל לאחר שחשף את פרשת השתלטות על קרקעות המדינה של המועמד לרמטכ״לות בזמנו, יואב גלנט.

התגורר במיתר, אותה עזב לקראת הבחירות המקומיות ב-2003 בהן התמודד על ראשות העיר באר שבע בראש "באר שבע בראש-שינוי" רשימה משותפת שכללה מועמדים מטעמו ומטעם מפלגת שינוי. הגיע למקום השלישי לאחר שזכה לכ-15% מקולות הבוחרים. במהלך הקמפיין תמך בהקמת קזינו בבאר שבע. סיעתו זכתה בשני מנדטים והוא היה חבר מועצת העיר עד 2005. במקביל למד מנהל עסקים עם התמחות בייעוץ ארגוני והשלים שני תארים בתחום.

ב-2006 הציע לאלוף פיקוד דרום החדש, יואב גלנט, לייסד בכל פיקוד מרכז אש פיקודי. האלוף הסכים להצעתו והוא שירת במילואים בתנאי קבע למשך כחצי שנה כדי למסד את הרעיון. הוא פיקד על מרכז האש של פיקוד הדרום גם במבצע עופרת יצוקה (2008–2009) ובמבצע עמוד ענן (2012). בתפקידו זה הוא ניהל את הפעלת האש הכבדה ברצועה, מסוללות הארטילריה ומשאר האמצעים, תיאם ואישר אותה, ועבד בחמ"ל הפיקוד בבאר שבע עם האלוף יואב גלנט ועם מחליפו טל רוסו.

בסוף 2007 עבר לצפת ומונה לחבר המועצה הממונה ביישוב הבדואי הסמוך טובא-זנגרייה, ולאחר שנה הוא מונה לראשה. תוך שנה ממינויו האחרון עלה שיעור גביית הארנונה מ-37% ל-70%, ועד 2012 עלה שיעור ההצלחה בבחינות הבגרות ביישוב מ-9% ל-40%. בספטמבר 2009 ירו אלמונים לעבר משרדו ושרפו את רכבו. לאחר מהומות אלימות שפרצו ביישוב בעקבות שריפת מסגד בסוף 2011, שבהן נשרף גם בניין המועצה, החליט לפרוש כשנה לאחר מכן.

במקביל, החל משנת 2008 הוא סגן ראש איגוד הכבאות של הגליל העליון המזרחי והגולן ומאז שנת 2010 הוא מפקד בהתנדבות על יחידת החילוץ של הגולן במשטרה.

ב-2017, לקראת הבחירות לרשויות המקומיות, הכריז על מועמדותו לראשות מועצה אזורית מבואות החרמון, אך הסיר את מועמדותו כחודשיים לפני הבחירות.

בשנת 2020 הצטרף לתנועת "הביטחוניסטים", שקוראת לסיפוח בקעת הירדן.

כחבר הכנסת 
בנובמבר 2022 נבחר לכנסת ה-25 מטעם למפלגת "עוצמה יהודית". הוא הוצב במקום ה-10 ברשימת "הציונות הדתית" המשותפת ל"האיחוד הלאומי – תקומה" ו"נעם" . פוגל טען שהמהומות בחווארה יצרו "אפקט הרתעה" והתייחס לכך "בעין יפה מאוד". בעקבות זאת נפתחה נגדו חקירת משטרה.

חיים אישיים 
לצביקה פוגל אח אחד. הוא נשוי לענת, מפתחת תוכניות לימוד לגיל הרך ומדריכת טיולים, ולהם שלושה בנים. מתגורר במשמר הירדן.

קישורים חיצוניים

הערות שוליים 

בוגרי תיכון בית ירח
תתי-אלופים בצה"ל
מפקדי אגד ארטילרי 282
ראשי ועדות קרואות
חברי מועצת העיר באר שבע
ראשי מטה פיקוד הדרום
מפקדי עוצבת קלע דוד
מפקדי עוצבת אדירים
חברי הביטחוניסטים
חברי הכנסת העשרים וחמש
חברי הכנסת מטעם עוצמה יהודית
הגליל: אישים
משמר הירדן
מיתר: אישים
ישראלים שנולדו ב-1956